erhwenkuo/poetry-chinese-zhtw huggingface dataset:
滿庭芳
作者：洪适（宋）

當國無功，歸田有分，四山濃抹煙眉。春雲多變，清晝惠風稀。欲踵蘭亭故事，溪水漲、簪盍鵝池。臨修竹，一觴一詠，考古到辛彝。當時。龍袞側，親聞臚句，天語如絲。謾三年博士，局冗爭治。底事繡衣留滯，青天瑞、奴隸皆知。迎歸詔，鸞臺鳳閣，名記壁間碑。
滿庭芳
作者：洪适（宋）

草閣煙橫，花蹊雨潤，傷春誰畫鴉眉。藥囊未減，尊酒自然稀。堪嘆雲和掛壁，弦半絕、鼠齧龍池。投壺罷，憑闌玩古，羅列父丁彝。龜巢，添綠皺，殘梅片片，新柳絲絲。恨風狂折竹，鶴病誰治。自信年衰景短，甘冷淡、應也天知。壎篪奏，清歌醉墨，一一上圭碑。
滿庭芳
作者：洪适（宋）

雨洗花林，春回柳岸，窗間列岫橫眉。老來光景，生怕聚談稀。何事扁舟西去，收杖屨、契闊魚池。流觴近，詩筒暫歇，焉用虎文彝。良辰，懷舊事，海棠花下，笑摘垂絲。嘆五年一別，萬病難治。幾處繡衣塵跡，歌舞地、烏鵲曾知。君今去，珠簾暮卷，山雨拂崇碑。
滿庭芳
作者：洪适（宋）

舊日盤洲，藏鉤卜夜，松兒笑揀雙眉。老人好靜，此樂數年稀。尚記乘舟西溯，樓卷雪、曾到雷池。今非惜，畏寒閉戶，棄擲夏商彝。入春，逾兩月，輕煙非霧，細雨如絲。任風頹花架，不憚裝治。想得醉吟滕閣，家園事、爭解詳知。歸來好，猿驚鶴怨，孤負輞川碑。
望江南・憶江南
作者：洪适（宋）

嗟故歲，夏旱復秋陽。十雨五風皆定數，千方百計為災傷。小郡怎禁當。勞拊字，惠露洽丁黃。田舍炊煙常蔽野，居民安堵不離鄉。祖道免齎糧。
望江南・憶江南
作者：洪适（宋）

傾蓋侶，古語誦鄒陽。曲水一觴今意懶，陽關三疊重情傷。離恨落花當。人截鐙，歸騎莫倉黃。誰肯甘心迷簿領，不如袖手傲家鄉。高枕熟黃粱。
西江月
作者：洪适（宋）

小室坐氈重疊，紅爐獸炭交加。一卮村酒吸流霞。窗外寒威可怕。心在盤洲種柳，眼看密雪飛花。銀盃縞帶不隨車。江上漁蓑難畫。
西江月
作者：洪适（宋）

席上酒杯難減，鼎中藥味頻加。老人爭得臉如霞。鏡裡衰容人怕。簷溜盡成冰柱，前村變卻梅花。瓊瑤破碎為行車。凍雀盈枝堪畫。
眼兒媚
作者：洪适（宋）

瀛仙好客過當時。錦幌出蛾眉。體輕飛燕，歌欺樊素，壓盡芳菲。花前一盼嫣然媚，灩灩舉金卮。斷腸狂客，只愁徑醉，銀漏催歸。
六州歌頭
作者：洪适（宋）

嚴更永，今夕是何年。玉衡正，鉤陳燦，天字起祥煙。協風應、江海安瀾。重規仍疊矩，聖主乘乾。堯授舜、盛事光前。稱壽玉卮邊。三年親祀，一陽回律，八鄉承宇，觚陛紫為壇。仰天顏。齋居寂，誠心肅，禮容專。存鍾石，約輿衛，五輅不求全。聽金鑰、虎旅無眠。儼千官。須期顯。相嘉籩。一人儉德動天淵。費減大農錢。神示格，宗祧燕。人民悅，祉福正綿綿。
十二時・憶少年
作者：洪适（宋）

庭有燎，疊鼓鳴鼉。更問夜如何。信星彪列，天象森羅。虞旦閟宮畢，觴清廟，漿柘尊犧繼猗那。嘉頌可同科。卮聖萬肩摩。飭躬三宿，泰畤縟儀多。丘澤合，嶽瀆從曦娥。神光燭、雲車風馬，芝作蓋，玉為珂。奉瑄成禮，燔柴竣事，休嘉砰，隱丹闕，湛恩波。共願乾坤隤祉，邊鄙投戈。覆盂連瀚海，洗甲挽天河。欣欣喜色，長遇六龍過。奏雲和。三春薦嘉禾。
奉禮歌
作者：洪适（宋）

吹葭緹龠氣潛分。雲採宜書壤效珍。長日至，一陽新。四時玉燭和勻。物欣欣。造化轉洪鈞。郊之祭，孤竹管，六變舞雲門。自古嚴禋。犧牲具，粢盛潔，豆籩陳。袞龍陟降，幣玉紛綸。徹高閽。靈之斿，神哉沛，排歷崑崙。九歌畢，盈郊瞻槱燎，斗轉參橫將旦，天開地闢如春。清蹕移輪。闐然鼓吹相聞。籋祥雲。歡臚八陛，釐逆三神。聖矣吾君。華封祝、慈宮萬壽，椒掖多男，六合同文。
降仙台
作者：洪适（宋）

漏殘柝靜雞聲遠，到高燎。入層霄。雲裘蟠瑞靄，天步下嘉壇，旗旆飄搖。黃麾列仗貔貅整，氣壓江潮。導前從後盛官僚。玉佩間金貂。望扶桑，日漸高。陰霾霜雪，底處不潛消。輦路祥飆。披拂絳紗袍。雲間瑞闕仰岹嶢。播春澤、喜浹黎苗。禮成大慶，鰲三抃、受昕朝。
導引
作者：洪适（宋）

重華天子，長至奉神虞。九奏會軒朱。星暉雲潤東方曉，拜貺竹宮初。歸來千乘護皇輿。瑞景集金鋪。雞竿高唱恩書下，惠露匝中區。
點絳唇
作者：韓元吉（宋）

木落霜濃，探春只道梅花未。嫩紅相倚。灼灼新妝膩。莫問仙源，且問花前事。休辭醉。想君園□。總是生春地。
浣溪沙
作者：韓元吉（宋）

莫惜清尊領客同。已無花伴舞衣紅。強歌歸去莫匆匆。細雨弄煙煙弄日，斷雲黏水水黏空。酴醿飛下晚來風。
霜天曉角
作者：韓元吉（宋）

倚天絕壁。直下江千尺。天際兩蛾凝黛，愁與恨、幾時極。怒潮風正急。酒醒聞塞笛。試問謫仙何處，青天外、遠煙碧。
霜天曉角
作者：韓元吉（宋）

幾聲殘角。月照梅花薄。花下有人同醉，風滿檻、波明閣。夜寂香透幕。酒深寒未著。莫把玉肌相映，愁花見、也羞落。
菩薩蠻
作者：韓元吉（宋）

春殘日日風和雨。煙江目斷春無處。山路有黃鸝。揹人相喚飛。解鞍宿酒醒。敧枕殘香冷。夢想小亭東。薔薇何似紅。
菩薩蠻
作者：韓元吉（宋）

江南雪裡花如玉。風流越樣新裝束。恰恰縷金裳。濃燻百和香。分明籬菊豔。卻作妝梅面。無處奈君何。一枝春更多。
菩薩蠻
作者：韓元吉（宋）

薄雲卷雨涼成陣。雨晴陡覺荷香潤。波影澹寒星。水邊鐙火明。白蘋洲上路。幾度來還去。敧枕恨茫茫。笛聲依夜長。
菩薩蠻
作者：韓元吉（宋）

詔書昨夜先春到。留公一共梅花笑。青瑣鳳凰池。十年歸已遲。靈溪霜後水。的的清無比。比似使君清。要知清更明。
菩薩蠻
作者：韓元吉（宋）

牆根新筍看成竹。青梅老盡櫻桃熟。幽牆幾多花。落紅成暮霞。閉門風又雨。只道春歸去。媚臉笑持杯。卻驚春思回。
菩薩蠻
作者：韓元吉（宋）

梧桐葉上秋蕭瑟。畫闌桂樹攢金碧。花底最風流。相逢不上樓。數枝添寶髻。滴滴香沾袂。杯到莫留殘。霧窗疑廣寒。
減字木蘭花
作者：韓元吉（宋）

壺中春早。翦刻工夫天自巧。雨轉風斜。吹作千林到處花。瑤池清淺。璧月瓊枝朝暮見。莫上扁舟。且醉仙家白玉樓。
減字木蘭花
作者：韓元吉（宋）

風梳雨洗。玉闕瓊樓何處是。萬里秋容。喚起嫦娥酒未中。相逢且醉。忙裡偷閒知有幾。況自豐年。須信金華別是天。
訴衷情
作者：韓元吉（宋）

疏疏密密未開時。裝點最繁枝。分明占斷秋思，一任曉風吹。金屢細，翠綃垂。畫闌西。嫦娥也道，一種幽香，幾處相宜。
謁金門
作者：韓元吉（宋）

春尚淺。誰把玉英裁翦。盡道梅梢開未遍。捲簾花滿院。樓上酒融歌暖。樓下水平煙遠。卻似湧金門外見。絮飛波影亂。
謁金門
作者：韓元吉（宋）

幽檻暑。又是一年重午。獵獵風蒲吹翠羽。楚天梅熟雨。往事瀟湘南浦。魂斷畫船簫鼓。雙葉石榴紅半吐。倩君聊寄與。
好事近
作者：韓元吉（宋）

華屋翠雲深，雲外晚山千疊。眼底無窮春事，對楊枝桃葉。老來沈醉為花狂，霜鬢未須鑷。幾許夜闌清夢，任翻成胡蝶。
好事近
作者：韓元吉（宋）

秋意滿芙蓉，紅映小園叢竹。風裡鳳簫聲揚，有新妝明玉。詩翁相對兩悠然，一醉繞黃菊。目盡晚山橫處，共修眉爭綠。
秦樓月・憶秦娥
作者：韓元吉（宋）

鶯聲寂。春風欲去難蹤跡。難蹤跡。幾枝紅葉，萬金消得。青銅鏡裡朱闌側。照人也似傾城色。傾城色。一尊莫負，賞心良夕。
朝中措
作者：韓元吉（宋）

危亭崛起臥蒼龍。絕景畫圖中。便作龍山高會，千年樂事能同。使君宴處，丹楓影澹，黃花香濃。不惜歸鞍照月，直教破帽吹風。
賀聖朝
作者：韓元吉（宋）

斜陽只向花梢駐。似愁君西去。清歌也便做陽關，更朝來風雨。佳人莫道，一杯須近，總眉峰偷聚。明年歸詔上鸞臺，記別離難處。
西江月
作者：韓元吉（宋）

一度難逢佳節，今年兩度重陽。菊花猶折御衣黃。莫惜危亭更上。況有飛觴灩玉，從教醉帽吹香。興來相與共清狂。頻把新詞細唱。
西江月
作者：韓元吉（宋）

山路冥冥雨暗，溪橋陣陣花飛。一年寂寂又春歸。白髮自驚塵世。不惜障泥渡水，且尋團扇題詩。杜鵑休繞暮煙啼。我欲風前重醉。
燕歸梁
作者：韓元吉（宋）

涼月圓時翠帳深。鎖非霧沈沈。廣寒宮裡未歸人。共結屋、住黃金。繁枝未老秋光澹，好風露、總關心。天香不奈遠相尋。更翦巧、上瑤簪。
南柯子・南歌子
作者：韓元吉（宋）

急雨朝來過，濃雲晚半收。荷香便傍酒尊浮。極目澹煙斜照、滿芳洲。消盡人間暑，翻成一段秋。使星南楚轉東甌。只恐禁林歸詔、未容留。
南柯子・南歌子
作者：韓元吉（宋）

野杏摶枝熟，戎葵抱葉開。村村簫鼓畫船回。客裡不知時節、又相催。角黍堆冰碗，兵符點翠釵。去年今日共傳杯。應拈榴花獨立、望歸來。
浪淘沙
作者：韓元吉（宋）

席地賞殘紅。少駐孤蓬。一春不奈風和雨。雨自無情風有恨，花片西東。雲澹遠峰濃。綠遍高桐。神仙知在此山中。萬古消凝多少事，目盡晴空。
浪淘沙
作者：韓元吉（宋）

倦客怕離歌。春已無多。閒愁須倩酒消磨。風雨才晴今夜月，不醉如何。玉筍灩金荷。情在雙蛾。二年能得幾經過。花滿碧蹊歸棹遠，回首煙波。
浪淘沙
作者：韓元吉（宋）

鶗鴂怨花殘。誰道春闌。多情紅藥待君看。濃澹曉妝新意態，獨佔西園。風葉萬枝繁。猶記平山。五雲樓映玉成盤。二十四橋明月下，誰憑朱闌。
鷓鴣天
作者：韓元吉（宋）

山繞江城臘又殘。朔風垂地雪成團。莫將帶雨梨花認，且作臨風柳絮看。煙杳渺，路瀰漫。千林猶待月爭寒。憑君細酌羔兒酒，倚遍瓊樓十二闌。
鷓鴣天
作者：韓元吉（宋）

不惜黃花插滿頭。花應卻為老人羞。年年九日常拚醉，處處登高莫浪愁。酬美景，駐清秋。綠橙香嫩酒初浮。多情雨後雙溪水，紅滿斜陽自在流。
鷓鴣天
作者：韓元吉（宋）

老去休驚節物催。菊花端的為君開。攜壺幸有齊山客，懷古還如單父臺。松掩映，水縈迴。使君強健得重來。不須細把茱萸看，且盡豐年酒一杯。
虞美人
作者：韓元吉（宋）

西風斜日蘭皋路。碧嶂連紅樹。天公也有惜君行。小雨霏霏特地、不成晴。滿城桃李春來處。我老君宜住。莫驚華髮笑相扶。記取他年同姓、兩尚書。
虞美人
作者：韓元吉（宋）

登臨自古騷人事。慘慄天涯意。金華峰頂做重陽。月地千尋風裡、萬枝香。相君攜客相應記。幾處容狂醉。雙溪明月亂山青。飛夢時時猶在、最高亭。
虞美人
作者：韓元吉（宋）

煙霄脈脈停機杼。雙鵲飛來語。踏歌聲轉玉鉤斜。好是滿天風露、一池花。離多會少從來有。不似人間久。歡情誰道隔年遲。須信仙家日月、未多時。
虞美人
作者：韓元吉（宋）

詔書昨夜催春到。綠野花爭早。幾枝先見海棠開。全勝隴頭衝雪、寄江梅。破寒滴滴嬌如醉。不比春饒睡。萬紅千紫莫嫌遲。看取滿城花送、袞衣歸。
夜行船
作者：韓元吉（宋）

極目高亭橫遠岫。拂新晴、黛蛾依舊。策馬重來，秋光如畫，霜滿翠梧高柳。菊美橙香還封酒。歡情似、那時重九。樓上清風，溪頭明月，不道沈郎消瘦。
南鄉子
作者：韓元吉（宋）

江路木犀天。梨棗吹風樹樹懸。只道荔枝無驛使，依然。贏得驪珠萬顆傳。香露滴芳鮮。並蒂連枝照綺筵。驚走梧桐雙睡鵲，應憐。腰底黃金作彈圓。
南鄉子
作者：韓元吉（宋）

細雨弄中秋。雨歇煙霄玉鏡流。喚起佳人橫玉笛，凝眸。收拾風光上小樓。爛醉拚扶頭。明日陰晴且漫愁。二十四橋何處是，悠悠。忍對嫦娥說舊遊。
醉落魄・一斛珠
作者：韓元吉（宋）

樓頭晚鼓。佳人莫唱黃金縷。良宵鐙火還三五。腸斷扁舟，明日江南去。離觴欲醉誰能許。風前蝶鬧蜂兒舞。明年此夜知何處。且插梅花，同聽畫簷雨。
醉落魄・一斛珠
作者：韓元吉（宋）

菊花又折。今年真是龍山客。杯行瀲灩新醅白。一醉相歡，莫便話離惻。從教破帽頻敧側。樓頭霜樹明秋色。憑高待把疏星摘。天近風情，不怕暮雲隔。
一翦梅
作者：韓元吉（宋）

竹裡疏枝總是梅。月白霜清，猶未全開。相逢聊與著詩催。要趁金波，滿泛金盃。多病漸非作賦才。醉到花前，探得春回。明年公已在鸞臺。看取春風，丹詔重來。
臨江仙
作者：韓元吉（宋）

記得年時離別夜，都門強半清秋。今年想望只鄰州。星連南極動，月滿大江流。芸閣老仙多妙語，雲階清夢曾遊。屐聲還認庾公樓。金波搖酒面，河影墮簾鉤。
臨江仙
作者：韓元吉（宋）

自古文章賢太守，江南只數蘇州。而今太守更風流。薰香開畫閣，迎月上西樓。見說宮妝高髻擁，司空卻是遨頭。五湖莫便具扁舟。玉堂紅蕊在，還勝百花洲。
江神子・江城子
作者：韓元吉（宋）

十年此地看花時。醉題詩。夜彈棋。湖海相逢，曾共惜芳菲。前度劉郎今度客，嗟老矣，鬢成絲。江梅吹盡柳橋西。雪紛飛。畫船移。滿眼青山，依舊帶寒溪。往事如雲無處問，雲外月、也應知。
江神子・江城子
作者：韓元吉（宋）

金銀樓閣認蓬萊。曉煙開。上崔嵬。風引孤帆，誰道卻船回。鵬翼倚天鰲背穩，驚浪起，雪成堆。翩翩黃鶴為誰來。醉持杯。共徘徊。四面江聲，腳底隱晴雷。織女機頭憑藉問，何處更、有瓊臺。
滿江紅
作者：韓元吉（宋）

梅欲開時，君欲去、花誰同折。應悵望、江津千樹，晚煙明雪。花似故人相見好，人如塞雁多離別。待留君、重看水邊花，花邊月。臺城路，山如闕。追往事，傷時節。但春風春雨，古人愁絕。多少揚州詩興在，直須清夢翻胡蝶。問他年、誰記飲中仙，花應說。
滿江紅
作者：韓元吉（宋）

寂寞山城，春已半、好花都折。無奈向、陰晴不定，冷煙寒食。莫問花殘風又雨，且須爛醉酬春色。嘆使君、華髮又重來，人應識。丹井畔，山橋側。空翠裡，煙如織。便直教馬上，醉巾沾溼。丞相車茵端未惜，孟公好客聊無客。算明年、溪路海棠開，還應憶。
滿江紅
作者：韓元吉（宋）

江繞層城，重樓迥、依然山色。□□有、佳人猶記，舊家離別。把酒只如當日醉，揮毫剩欠尊前客。算平林、有恨寄傷心，煙如織。湖平樹，花連陌。風景是，光陰易。嘆新聲渾在，斷雲難覓。暮雨不成巫峽夢，數峰還認湘波瑟。但與君、同看小槽紅，真珠滴。
水調歌頭
作者：韓元吉（宋）

世事不須問，我老但宜仙。南溪一曲，獨對蒼翠與孱顏。月白風清長夏。醉裡相逢林下。欲辯已忘言。無客問生死，有竹報平安。少年期，功名事，覓燕然。如今憔悴，蕭蕭華髮抱塵編。萬里蓬萊歸路。一醉瑤臺風露。因酒得天全。笑指雲階夢，今夕是何年。
水調歌頭
作者：韓元吉（宋）

江路曉來雨，殘暑夜全消。人言天上今夕，飛鵲漸成橋。杳杳雲車何處。脈脈紅蕖香度。瓜果趁良宵。推枕斷虹卷，撫檻白魚跳。無湖客，臨風露，倚蘭苕。雲濤四起，極目人世有煙霄。我送君舟西渡。君望我帆南浦。明日恨迢迢。且醉吳淞月，重聽浙江潮。
水調歌頭
作者：韓元吉（宋）

明月照多景，一話九經年。故人何在，依約蜀道倚青天。豪氣如今誰在。剩對岷峨山水。落紙起雲煙。應有陽臺女，來壽隱中仙。相如賦，王褒頌，子云玄。蘭臺麟閣，早晚飛詔下甘泉。夢繞神州歸路。卻趁雞鳴起舞。餘事勒燕然。白首待君老，同泛五湖船。
水調歌頭
作者：韓元吉（宋）

瀲瀲桂華滿，搖落楚江秋。去年今夜，相望千里一扁舟。滿目都門風露。離別淒涼幾度。霜雪漸盈頭。山水最佳處，常恨不同遊。少年約，談笑事，取封侯。田園歸晚，休問適不用吾謀。身外功名何處。屈指如今老去。無夢到金甌。剩買五湖月，吹笛下滄洲。
水調歌頭
作者：韓元吉（宋）

今日俄重九，莫負菊花開。試尋高處，攜手躡屐上崔嵬。放目蒼巖千仞。雲護曉霜成陣。知我與君來。古寺倚修竹，飛檻絕纖埃。笑談間，風滿座，酒盈杯。仙人跨海，休問隨處是蓬萊。落日平原西望。鼓角秋深悲壯。戲馬但荒臺。細把茱萸看，一醉且徘徊。
水調歌頭
作者：韓元吉（宋）

澤國又秋晚，天際有飛鴻。中原何在，極目千里暮雲重。今古長幹橋下，遺恨都隨流水，西去幾時東。斜日動歌管，萸菊舞西風。江南岸，淮南渡，草連空。石城潮落，寂寞煙樹鎖離宮。且鬥尊前酒美，莫問樓頭佳麗，往事有無中。卻笑東山老，擁鼻與誰同。
水調歌頭
作者：韓元吉（宋）

落日澹芳草，煙際一鷗浮。西湖好處，君去千里為誰留。坐想敬亭山下，竹映一溪寒水，飛蓋共追遊。況有尊前客，相對兩詩流。笑談間，風滿座，氣橫秋。平生壯志，長嘯起舞看吳鉤。紅白山花開謝，半醉半醒時節，春去子規愁。夢繞水西寺，回首謝公樓。
醉蓬萊
作者：韓元吉（宋）

聽清歌初轉，翠嶺雲橫，乍飛還駐。水落秋明，正千巖呈露。況有賓朋，飄然才調，盡凌空鵷鷺。步繞西疇，同尋南澗，郊原新雨。好客聲名，鄭莊風韻，松菊栽成，故侯瓜圃。燕去鴻來，笑人生離聚。老子偷閒，愛君三徑，共一尊芳醑。待約梅仙，他年丹就，騎鯨飛去。
念奴嬌
作者：韓元吉（宋）

去年秋半，正都門結束，相將離別。瀲瀲雙溪新雁過，重見當時明月。步轉高樓，淒涼看鏡，綠鬢紛成雪。晚晴煙樹，傍人飛下洪葉。還記江浦潮生，雲濤天際，湧金波一色。千里相望渾似夢，極目空山圍碧。醉拍朱闌，滿簪丹桂，細與姮娥說。倚風孤嘯，恍然身在瑤闕。
念奴嬌
作者：韓元吉（宋）

定交最早，嘆西津幾度，匆匆論別。世事浮雲山萬變，只有滄江橫月。長憶追隨，湖山好處，醉帽敧風雪。竹陰花徑，興來題盡桐葉。誰憶此地相逢，鬢毛君未白，眉添黃色。屈指煙霄歸詔近，路入龍樓金碧。千載功名，一尊歡笑，會作他年說。倚天長劍，夜寒光透銀闕。
念奴嬌
作者：韓元吉（宋）

湖山泥影，弄晴絲、目送天涯鴻鵠。春水移船花似霧，醉裡題詩刻燭。離別經年，相逢猶健，底恨光陰速。壯懷渾在，浩然起舞相屬。長記入洛聲名，風流觴詠，有蘭亭修竹。絕唱人間知不知，零落金貂誰續。北固煙鍾，西州雪岸，且共杯中綠。紫臺青瑣，看君歸上群玉。
念奴嬌
作者：韓元吉（宋）

春來離思，正樓臺燈火、香凝金戟。揚子江頭嘶騎擁，楊柳花飛留客。枚乘聲名，謫仙風韻，更賦長相憶。酒闌相顧，起看月墮寒壁。尊前誰唱新詞，平林真有恨、寒煙如織。燕雁橫空梅蕊亂，醉裡隔江聞笛。白髮逢春，湖山好在，一笑千金直。待君歸詔，買船重話疇昔。
水龍吟
作者：韓元吉（宋）

亂山深處逢春，斷魂更入桃源路。雙雙翠羽，濺濺流水，濛濛香霧。花裡鶯啼，水邊人去，落紅無數。恨劉郎鬢點，星星華髮，空回首、傷春暮。寂寞雲間洞戶。問當年、佳期何處。虹橋望斷，瓊樓深鎖，如今誰住。綠滿千巖，浣衣石上，倚風凝佇。料多情好在，也應笑我，卻匆匆去。
水龍吟
作者：韓元吉（宋）

五溪深鎖煙霞，定知不是人間世。軒然九老，排雲一笑，蒼顏相對。星斗垂空，月華隨步，酒醒無寐。□廣寒已近，嫦娥起舞，天風動、搖丹桂。極目層霄如洗。正千巖、稜稜霜氣。飛泉半落，蒼崖百仞，珠翻玉碎。金衲松成，葛洪丹就，如今千載。嘆謫仙詩在，騎驢未遠，且留君醉。
瑞鶴仙
作者：韓元吉（宋）

西風吹暮雨。正碧樹涼生，送君南浦。蟬聲帶殘暑。滿高林斜照，暝煙橫渚。故鄉路阻。更秋入、江城雁渡。悵天涯、幾許閒愁，對酒共成羈旅。休問功名何在，綠鬢吳霜，素衣塵土。離觴緩舉。收玉箸，聽金縷。嘆凌雲才調，烏絲闌上，省把清詩漫與。見洛陽、年少交遊，倩君寄語。
薄倖
作者：韓元吉（宋）

送君南浦。對煙柳、青青萬縷。更滿眼、殘紅吹盡，葉底黃鸝自語。甚動人、多少離情，樓頭水闊山無數。記竹裡題詩，花邊載酒，魂斷江干春暮。都莫問、功名事，白髮漸、星星如許。任雞鳴起舞，鄉關何在，憑高目盡孤鴻去。漫留君住。趁酴醿香暖，持杯且醉瑤臺露。相思記取，愁絕西窗夜雨。
臨江仙
作者：韓元吉（宋）

不恨綠陰桃李過，酴醿正向人開。一尊清夜月徘徊。花如人意好，月為此花來。未信人間香有許，卻疑同住瑤臺。紛紛殘雪墮深杯。直教攀折盡，猶勝酒醒回。
南柯子・南歌子
作者：韓元吉（宋）

五月炎州路，千重撲地開。只疑標韻是江梅。不道薰風庭院、雪成堆。寶髻瓊瑤綴，仙衣翡翠裁。一枝長伴荔枝來。付與玉人和笑、插鸞釵。
醉落魄・一斛珠
作者：韓元吉（宋）

霓裳弄月。冰肌不受人間熱。分明密露枝枝結。碧樹珊瑚，容易與君折。玉環舊事誰能說。迢迢驛路香風徹。故人莫恨東南別。不寄梅花，千里寄紅雪。
水龍吟
作者：韓元吉（宋）

雨餘疊巘浮空，望中秀色仙都是。洞天未鎖，人間春老，玉妃曾墜。錦瑟繁弦，鳳簫清響，九霄歌吹。問分香舊事，劉郎去後，知誰伴、風前醉。回首暝煙千里。但紛紛、落紅如淚。多情易老，青鸞何許，詩成誰寄。斗轉參橫，半簾花影，一溪寒水。悵飛鳧路杳，行雲夢斷，有三峰翠。
好事近
作者：韓元吉（宋）

凝碧舊池頭，一聽管絃悽切。多少梨園聲在，總不堪華髮。杏花無處避春愁，也傍野煙發。惟有御溝聲斷，似知人嗚咽。
永遇樂
作者：韓元吉（宋）

池館春歸，簾櫳晝靜，清漏移箭。山下孤城，水邊翠竹，鶗鴂聲千轉。記得年時，綺窗人去，尚有唾茸遺線。照珠筵、歌檀舞扇，寂寞舊家排遍。青雲賦客，多情多病，西掖桐陰滿院。飛絮隨風，馬頭月在，翡翠帷空卷。平湖煙遠，斜橋雨暗，欲寄短書雙燕。算猶憶、蘭房畫燭，醉時共翦。
六州歌頭
作者：韓元吉（宋）

東風著意。先上小桃枝。紅粉膩。嬌如醉。倚朱扉。記年時。隱映新妝，面臨水岸。春將半。雲日暖。斜橋轉。夾城西。草軟莎平跋馬，垂楊渡、玉勒爭嘶。認蛾眉凝笑，臉薄拂燕支。繡戶曾窺。恨依依。共攜手處。香如霧。紅隨步。怨春遲。消瘦損。憑誰問。只花知。淚空垂。舊日堂前燕，和煙雨，又雙飛。人自老。春長好。夢佳期。前度劉郎，幾許風流地，花也應悲。但茫茫暮靄，目斷武陵溪。往事難追。
水龍吟
作者：韓元吉（宋）

南風五月江波，使君莫袖平戎手。燕然未勒，渡滬聲在，宸衷懷舊。臥佔湖山，樓橫百尺，詩成千首。正菖蒲葉老，芙蕖香嫩，高門瑞、人知否。涼夜光躔牛鬥。夢初回、長庚如晝。明年看取，鋒旗南下，六騾西走。功畫凌煙，萬釘寶帶，百壺清酒。便留公剩馥，蟠桃分我，作歸來壽。
驀山溪
作者：韓元吉（宋）

雙龍古洞，領略千巖秀。福地有真仙，來一試、調元□手。青春綠野，月轉最高峰，星斗潤，柳海新，五夜收燈後。詔飛天上，人倚經綸舊。重入輔昇平，更贏得、千齡眉壽。功成未晚，歸伴赤松遊，金印重，羽衣輕，會見丹砂就。
鵲橋仙
作者：韓元吉（宋）

菊花黃後。山茶紅透。南國小春時候。蓬山高處綠雲間，有一個、仙宮誕秀。精神龜媚，骨毛鶴瘦。落落人中星斗。殷勤自折早梅芳，調一鼎、和羹為壽。
朝中措
作者：韓元吉（宋）

清霜著柳夜來寒。新月印湖山。共喜今年稱壽，一尊還在長安。人間千載，從教鶴髮，且駐朱顏。看取煙霄平步，何須九轉神丹。
南鄉子
作者：韓元吉（宋）

新筍旋成林。梅子枝頭雨更深。織就彩絲猶十日，登臨。人似江心百鍊金。功業會相尋。好挹薰風和舜琴。鶴住千年丹九轉，如今。門外梧桐長翠陰。
鷓鴣天
作者：韓元吉（宋）

甲子今年甫一週。人間聊住八千秋。依依梅蕊看如雪，恰恰蟾華未上鉤。分玉節，共南州。臺城輦路記重遊。相期一品歸來健，兄弟華顛自獻酬。
瑞鶴仙
作者：韓元吉（宋）

好山橫翠幕。更一水流煙，嫩陰成幄。薰風轉林薄。笑勞生底事，漫嗟離索。霞觴細酌。盡流年、青鏡易覺。算芙蓉、玉井香翻，不減舊階紅藥。寂寞。早玄空老，問字人稀，也勝投閣。騎鯨後約。追汗漫，記寥廓。便風帆高掛，雲濤千里，誰道蓬壺水弱。任蟠桃、滿路千花，自開自落。
醉落魄・一斛珠
作者：韓元吉（宋）

紅蕖漾月。薰風特地生梧葉。一年風月今宵別。隱隱笙鸞，何處有炎熱。鳳凰山下榴花發。一杯香露融春雪。幔亭有路通瑤闕。知我丹成，容我醉時節。
醉落魄・一斛珠
作者：韓元吉（宋）

相看半百。勞生等是乾坤客。功成一笑驚頭白。惟有榴花，相對似顏色。蓬萊水淺何曾隔。也應待得蟠桃摘。我歌欲和君須拍。風月年年，常恨酒杯窄。
酹江月・念奴嬌
作者：黃宰（宋）

三光五嶽，孕乾坤英彩，非金非玉。赫赫巖巖真相種，來駕橫空仙鵠。十萬兒童，和豐堂下，齊指梅山祝。黑頭難老，歲寒蒼檜修竹。須信自家有傳，中庸一卷，是長生真籙。借問洛陽歸去後，幾度桃開桃熟。十九年間，夢迴天上，再見棠陰綠。相將促覲，已聞沙路新築。
憶秦娥
作者：朱淑真（宋）

彎彎曲。新年新月鉤寒玉。鉤寒玉。鳳鞋兒小，翠眉兒蹙。鬧蛾雪柳添妝束。燭龍火樹爭馳逐。爭馳逐。元宵三五，不如初六。
浣溪紗・浣溪沙
作者：朱淑真（宋）

春巷夭桃吐絳英。春衣初試薄羅輕。風和煙暖燕巢成。小院湘簾閒不卷，曲房朱戶悶長扃。惱人光景又清明。
生查子
作者：朱淑真（宋）

寒食不多時，幾日東風惡。無緒倦尋芳，閒卻鞦韆索。玉減翠裙交，病怯羅衣薄。不忍捲簾看，寂寞梨花落。
生查子
作者：朱淑真（宋）

年年玉鏡臺，梅蕊宮妝困。今歲未還家，怕見江南信。酒從別後疏，淚向愁中盡。遙想楚雲深，人遠天涯近。
謁金門
作者：朱淑真（宋）

春已半。觸目此情無限。十二闌干閒倚遍。愁來天不管。好是風和日暖。輸與鶯鶯燕燕。滿院落花簾不卷。斷腸芳草遠。
江城子
作者：朱淑真（宋）

斜風細雨作春寒。對尊前。憶前歡。曾把梨花，寂寞淚闌干。芳草斷煙南浦路，和別淚，看青山。昨宵結得夢夤緣。水雲間。悄無言。爭奈醒來，愁恨又依然。展轉衾裯空懊惱，天易見，見伊難。
減字木蘭花
作者：朱淑真（宋）

獨行獨坐。獨倡獨酬還獨臥。佇立傷神。無奈輕寒著摸人。此情誰見。淚洗殘妝無一半。愁病相仍。剔盡寒燈夢不成。
眼兒媚
作者：朱淑真（宋）

遲遲春日弄輕柔。花徑暗香流。清明過了，不堪回首，雲鎖朱樓。午窗睡起鶯聲巧，何處喚春愁。綠楊影裡，海棠亭畔，紅杏梢頭。
鷓鴣天
作者：朱淑真（宋）

獨倚闌干晝日長。紛紛蜂蝶鬥輕狂。一天飛絮東風惡，滿路桃花春水香。當此際，意偏長。萋萋芳草傍池塘。千鍾尚欲偕春醉，幸有荼蘼與海棠。
清平樂
作者：朱淑真（宋）

風光緊急。三月俄三十。擬欲留連計無及。綠野煙愁露泣。倩誰寄語春宵。城頭畫鼓輕敲。繾綣臨歧囑付，來年早到梅梢。
點絳唇
作者：朱淑真（宋）

黃鳥嚶嚶，曉來卻聽丁丁木。芳心已逐。淚眼傾珠斛。見自無心，更調離情曲。鴛幃獨。望休窮目。回首溪山綠。
蝶戀花
作者：朱淑真（宋）

樓外垂楊千萬縷。欲系青春，少住春還去。獨自風前飄柳絮。隨春且看歸何處。綠滿山川聞杜宇。便做無情，莫也愁人苦。把酒送春春不語。黃昏卻下瀟瀟雨。
清平樂
作者：朱淑真（宋）

惱煙撩露。留我須臾住。攜手藕花湖上路。一霎黃梅細雨。嬌痴不怕人猜。隨群暫遣愁懷。最是分攜時候，歸來懶傍妝臺。
菩薩蠻
作者：朱淑真（宋）

秋聲乍起梧桐落。蛩吟唧唧添蕭索。敧枕背燈眠。月和殘夢圓。起來鉤翠箔。何處寒砧作。獨倚小闌干。逼人風露寒。
菩薩蠻
作者：朱淑真（宋）

山亭水榭秋方半。鳳幃寂寞無人伴。愁悶一番新。雙蛾只舊顰。起來臨繡戶。時有疏螢度。多謝月相憐。今宵不忍圓。
鵲橋仙
作者：朱淑真（宋）

巧雲妝晚，西風罷暑，小雨翻空月墜。牽牛織女幾經秋，尚多少、離腸恨淚。微涼入袂，幽歡生座，天上人間滿意。如何暮暮與朝朝，更改卻、年年歲歲。
菩薩蠻
作者：朱淑真（宋）

也無梅柳新標格。也無桃李妖嬈色。一味惱人香。群花爭敢當。情知天上種。飄落深巖洞。不管月宮寒。將枝比並看。
點絳唇
作者：朱淑真（宋）

風勁雲濃，暮寒無奈侵羅幕。髻鬟斜掠。呵手梅妝薄。少飲清歡，銀燭花頻落。恁蕭索。青工已覺。點破香梅萼。
念奴嬌
作者：朱淑真（宋）

冬晴無雪。是天心未肯，化工非拙。不放玉花飛墮地，留在廣寒宮闕。雲欲同時，霰將集處，紅日三竿揭。六花翦就，不知何處施設。應念隴首寒梅，花開無伴，對景真愁絕。待出和羹金鼎手，為把玉鹽飄撒。溝壑皆平，乾坤如畫，更吐冰輪潔。梁園燕客，夜明不怕燈滅。
念奴嬌
作者：朱淑真（宋）

鵝毛細翦，是瓊珠密灑，一時堆積。斜倚東風渾漫漫，頃刻也須盈尺。玉作樓臺，鉛熔天地，不見遙岑碧。佳人作戲，碎揉些子拋擲。爭奈好景難留，風﹀雨︽，打碎光凝色。總有十分輕妙態，誰似舊時憐惜。擔閣梁吟，寂寥楚舞，笑捏獅兒只。梅花依舊，歲寒松竹三益。
卜算子
作者：朱淑真（宋）

竹裡一枝斜，映帶林逾靜。雨後清奇畫不成，淺水橫疏影。吹徹小單于，心事思重省。拂拂風前度暗香，月色侵花冷。
菩薩蠻
作者：朱淑真（宋）

溼雲不渡溪橋冷。娥寒初破東風影。溪下水聲長。一枝和月香。人憐花似舊，花不知人瘦。獨自倚闌干，夜深花正寒。
失調名
作者：朱淑真（宋）

王孫去後無芳草。
西江月
作者：朱淑真（宋）

辦取舞裙歌扇，賞春只怕春寒。捲簾無語對南山。已覺綠肥紅淺。去去惜花心懶，踏青閒步江干。恰如飛鳥倦知還。澹盪梨花深院。
月華清
作者：朱淑真（宋）

雪壓庭春，香浮花月，攬衣還怯單薄。敧枕裴回，又聽一聲乾鵲。粉淚共、宿雨闌干，清夢與、寒雲寂寞。除卻。是江梅曾許，詩人吟作。長恨曉風漂泊。且莫遣香肌，瘦減如削。深杏夭桃，端的為誰零落。況天氣、妝點清明，對美景、不妨行樂。拌著。向花時取，一杯獨酌。
柳梢青
作者：張掄（宋）

柳色初勻。輕寒似水，纖雨如塵。一陣東風，縠絞微皺，碧沼鱗鱗。仙娥花月精神。奏鳳管、鸞絲鬥新。萬歲聲中，九霞杯裡，長醉芳春。
蝶戀花
作者：張掄（宋）

前日海棠猶未破。點點胭脂，染就真珠顆。今日重來花下坐。亂鋪宮錦春無那。剩摘繁枝簪幾朵。痛惜深憐，只恐芳菲過。醉倒何妨花底臥。不須紅袖來扶我。
臨江仙
作者：張掄（宋）

玉宇涼生清禁曉，丹葩色照晴空。珊瑚敲碎小玲瓏。人間無此種，來自廣寒宮。雕玉闌干深院靜，嫣然凝笑西風。曲屏須佔一枝紅。且圖敧醉枕，香到夢魂中。
臨江仙
作者：張掄（宋）

聞道彤庭森寶仗，霜風逐雨驅雲。六龍扶輦下青冥。香隨鸞扇遠，日射赭袍明。簾卷天街人隘路，滿城喜望清塵。歡聲催起嶺梅春。欲知天意好，昨夜月華新。
西江月
作者：張掄（宋）

翦就碧雲鬧葉，刻成紫玉芳心。淺春不怕峭寒侵。曖徹薰籠瑞錦。花裡清芬獨步，尊前勝韻難禁。飛香直到玉杯深。消得厭厭痛飲。
朝中措
作者：張掄（宋）

燈花挑盡夜將闌。斜掩小屏山。一點涼蟾窺慢，釧敲玉臂生寒。起來無緒，爐薰燼冷，桐葉聲乾。都把沈思幽恨，明朝分付眉端。
燭影搖紅
作者：張掄（宋）

雙闕中天，鳳樓十二春寒淺。去年元夜奉宸遊，曾侍瑤池宴。玉殿珠簾盡卷。擁群仙、蓬壺閬苑。五雲深處，萬燭光中，揭天絲管。馳隙流年，恍如一瞬星霜換。今宵誰念泣孤臣，回首長安遠。可是塵緣未斷。謾惆悵、華胥夢短。滿懷幽恨，數點寒燈，幾聲歸雁。
浣溪沙
作者：張掄（宋）

築室崢嶸佔寶峰。退朝燕坐萬緣空，出塵高志抗冥鴻。何日嘉招陪一笑，看君豪飲釂千鍾。試憑鄙句作先容。
霜天曉角
作者：張掄（宋）

曉風搖幕。敧枕聞殘角。霜月可窗寒影，金猊冷、翠衾薄。舊恨無處著。新愁還又作。夜夜單于聲裡，燈花共、淚珠落。
點絳唇
作者：張掄（宋）

何處春來，惠風初自東郊至。柳條花蕊。迤邐爭明媚。造化難窮，誰曉幽微理。都來是。自然天地。一點沖和氣。
點絳唇
作者：張掄（宋）

昨夜東風，又還吹遍閒花草。翠輕紅小。觸處驚春早。草舍茅□，□□□□□。誰□□。□□丹灶。別有陽和□。
點絳唇
作者：張掄（宋）

陽氣初生，萬花潛動根荄暖。暗藏芳豔。未許東君見。恰似溫溫，鉛鼎丹初轉。功猶淺。九回烹煉。日月光華滿。
點絳唇
作者：張掄（宋）

暖日遲遲，亂鶯聲在垂楊裡。晝眠驚起。花影間鋪地。試問榮名，何似花前醉。陶陶地。任他門外。車駕喧朝市。
點絳唇
作者：張掄（宋）

花滿名園，萬紅千翠交相映。畫闌幽徑。行樂迷芳景。惟有幽人，不與浮華競。便幽靜。興來獨飲。花下風吹醒。
點絳唇
作者：張掄（宋）

春入山家，杖藜獨步登嚴岫。野花爭秀。弄蕊香盈袖。對景開懷，莫遣雙眉皺。春難久。亂紅飛後。留得韶光否。
點絳唇
作者：張掄（宋）

氣體衝融，四時長在陽春裡。玉田瓊蕊。養就靈苗異。堪笑□□，□□□□□。□□□。□□流水。半落蒼□□。
點絳唇
作者：張掄（宋）

樂事難並，少年常恨春宵短。萬花叢畔。只恐金盃淺。方喜春來，又嘆韶華晚。頻相勸。且聞強健。莫厭花經眼。
點絳唇
作者：張掄（宋）

一瞬光陰，世人常被芳菲惱。玉壺頻倒。惟恨春歸早。何似逍遙，物外尋三島。春長好。瑞芝瑤草。春又何曾老。
點絳唇
作者：張掄（宋）

浮世如何，問花何事花無語。夜來風雨。已送韶華暮。念此堪驚，得失休思慮。從今去。醉鄉深處。莫管流年度。
阮郎歸
作者：張掄（宋）

亭亭槐柳午陰圓。薰風拂舜弦。一輪紅日貼中天。乾坤如火然。觀上象，想丹田。陽精色正鮮。□從煉得體純全。朱顏無歲年。
阮郎歸
作者：張掄（宋）

欲如臭腐化神奇。當觀蟬蛻時。脫然飛上綠槐枝。炎炎晝景□。□□□，□如斯。□□□□迷。靈軀一旦脫□□。□□□□歸。
阮郎歸
作者：張掄（宋）

深亭邃館鎖清風。榴花芳豔濃。陽光染就欲燒空。誰能窺化工。觀物外，喻身中。靈砂別有功。若將一粒比花容。金丹色又紅。
阮郎歸
作者：張掄（宋）

炎天何處可登臨。須於物外尋。松風澗水雜清音。空山如弄琴。宜散發，稱披襟。都無煩暑侵。莫將城市比山林。山林興味深。
阮郎歸
作者：張掄（宋）

豪家大廈敞千楹。風搖玉柄輕。金盆弄水復敲冰。熱從何處生。低草舍，小茅亭。如何安此身。元來一念靜無塵。蕭然心自清。
阮郎歸
作者：張掄（宋）

金烏玉兔最無情。驅馳不暫停。春光才去又朱明。年華只暗驚。須省悟，莫勞神。朱顏不再新。滅除妄想養天真。管無寒暑侵。
阮郎歸
作者：張掄（宋）

動時思靜暑思寒。塵勞擾擾間。翻雲覆雨百千般。幾時心地閒。□□□，□□難。將□□□然。自然寒暑不相□。□□□地仙。
阮郎歸
作者：張掄（宋）

誰言無處避炎光。山中有草堂。安然一枕即仙鄉。竹風穿戶涼。名不戀，利都忘。心閒日自長。不須辛苦覓瓊漿。華池神水香。
阮郎歸
作者：張掄（宋）

炎炎皦日正當中。澄潭忽此逢。金丹乍浴表深功。通明照水紅。丹浴罷，樂無窮。怡然百體融。人間何處不清風。此懷誰與同。
阮郎歸
作者：張掄（宋）

寒來暑往幾時休。光陰逐水流。浮雲身世兩悠悠。何勞身外求。天上月，水邊樓。須將一醉酬。陶然無喜亦無憂。人生且自由。
醉落魄・一斛珠
作者：張掄（宋）

流光轉轂。烏飛兔走爭相逐。火雲方見奇峰簇。颯颯西風，驚墮井梧綠。隙駒莫嘆年華速。新涼且喜消炎酷。休將閒事縈心曲。紅滴真珠，初醡玉醅熟。
醉落魄・一斛珠
作者：張掄（宋）

紅芳紫陌。韶華□□□□□。□花弄□□□色。不比西風，吹落□□□。乾坤造化□□□。都緣一氣潛相易。觀時感事成嗟惜。惟有喬松，不改舊時碧。
醉落魄・一斛珠
作者：張掄（宋）

清秋夜寂。圓蟾素影流空碧。都無一點浮雲隔。河漢光微，星斗淡無色。日精欲煉須陰魄。更深猶望清宵立。坎離二物都收得。獨步瀛洲，方表大丹力。
醉落魄・一斛珠
作者：張掄（宋）

秋高氣肅。西風又拂盈盈菊。挼金弄玉香芬馥。桃李雖繁，其奈太粗俗。淵明雅興誰能續。東籬千古遺高躅。人生所貴無拘束。且採芳英，瀲灩泛醽醁。
醉落魄・一斛珠
作者：張掄（宋）

流年迅速。君看敗葉初辭木。若非壽有金丹續。石火光中，難保鬢長綠。區區何用爭榮辱。百年一夢黃梁熟。人生要足何時足。贏取清閒，即是世間福。
醉落魄・一斛珠
作者：張掄（宋）

秋光瑩徹。園林□□□□□。如何宋玉□□切。作賦悲涼，草木□□□。□人自與□□□。長歌清嘯無時節。甕頭且飲□如雪。不管春花，亦不管秋月。
醉落魄・一斛珠
作者：張掄（宋）

虛窗透月。寒莎敗壁蛩吟切。沈沈永漏燈明滅。只為愁人，不為道人設。愁人對此成愁絕。道人終是心如鐵。一般景趣情懷別。笛裡西風，吹下滿庭葉。
醉落魄・一斛珠
作者：張掄（宋）

光輝皎潔。古今但賞中秋月。尋思豈是月華別。都為人間，天上氣清徹。廣寒想望峨瓊闕。琤琤玉杵聲奇絕。何時賜我長生訣。飛入蟾宮，折桂餌丹雪。
醉落魄・一斛珠
作者：張掄（宋）

湖光湛碧。亭亭照水芙蕖拆。綠羅蓋底爭紅白。恍若凌波，仙子步羅襪。如今霜落枯荷折。清香無處重尋覓。浮生似此初無別。及取康強，一笑對風月。
醉落魄・一斛珠
作者：張掄（宋）

秋宵露結。清晨□□□□□。□□潤□□□冽。名體才分，功用□□□。□兒本是□□□。養成方見仙凡隔。神仙不肯分明說。多少迷人，海上訪丹訣。
西江月
作者：張掄（宋）

有限光陰過隙，無情日月飛梭。春花秋月暗消磨。一歲相看又過。逢酒須成痛飲，臨風莫厭高歌。虛名微利兩如何。識破方知恁麼。
西江月
作者：張掄（宋）

雪似瓊花鋪地，月如寶鑑當空。光輝上下兩相通。千古誰窺妙用。若悟珠生蚌腹，方知非異非同。陰陽相感有無中。恍惚已萌真種。
西江月
作者：張掄（宋）

卷地朔風凜凜，漫天瑞雪霏霏。園林萬木變枯枝。因甚松篁獨翠。只為春花競發，卻教秋葉爭飛。若無榮盛便無衰。悟此方名達理。
西江月
作者：張掄（宋）

密佈同雲萬里，六飛玉糝瓊鋪。清歌妙舞擁紅爐。猶恨寒侵尊俎。誰念山林路險，獨行跣足樵夫。莫驚苦樂□殊途。陽□皆由陰注。
西江月
作者：張掄（宋）

雅士常多雅□，□□□□□懷。雪溪□□□舟來。興盡何須見戴。恰似□雲出岫，豈拘宇內形骸。超然物外遠塵埃。到此方為自在。
西江月
作者：張掄（宋）

冬至一陽初動，鼎爐光滿簾幃。五行造化太幽微。顛倒難窮妙理。遇此急須進火，速修猶恐遲遲。茫茫何處問天機。要悟須憑師指。
西江月
作者：張掄（宋）

一夢浮生未覺，三冬短晷堪驚。天高誰解挽長繩。繫住流年光景。須信陰陽有定，非關歲月無情。若教心地湛然清。日在壺中自永。
西江月
作者：張掄（宋）

四序常如轉轂，百年須待春風。江梅何事向嚴冬。早有清香浮動。只為六陰極處，一陽已肇黃宮。陰陽迭用事何窮。此是乾坤妙用。
西江月
作者：張掄（宋）

獨坐閒觀瑞雪，方知造化無偏。不論林木與山川。白玉一時裝遍。梁苑休尋賦客，山陰莫上溪船。三杯醉□意陶然。夢後瑤臺閬苑。
西江月
作者：張掄（宋）

仙道於人不□，□□□□□□。坎離□□□無窮。不信浮生若夢。君看□□窨雪，尋常見睍消熔。能令新舊再相逢。此是如何作用。
踏莎行
作者：張掄（宋）

朝鎖煙霏，暮凝空翠。千峰迥立層霄外。陰睛變化百千般，丹青難寫天然態。人住山中，年華頻改。山花落盡山長在。浮生一夢幾多時，有誰得似青山耐。
踏莎行
作者：張掄（宋）

一道飛泉，來從何許。空山積翠無人處。潺湲時和七絃琴，溟濛忽散千巖雨。不問春秋，何拘今古。清音一聽忘千慮。纓塵濯盡百神間，飄然襟袖思輕舉。
踏莎行
作者：張掄（宋）

一片閒雲，山頭初起。飄然直上虛空裡。殘虹收雨聳奇峰，春晴鶴舞丹霄外。出岫無心，為霖何意。都緣行止難拘繫。幽人心已與雲閒，逍遙自在誰能累。
踏莎行
作者：張掄（宋）

人遠山深，草□□□。□□□□天真性。□□□長在山中，肯□□□□□□。□似幽□，□□心盡。超然心□□□隱。□□□水作生涯，百年甘守空山靜。
踏莎行
作者：張掄（宋）

堪笑山中，春來風景。一聲啼鳥煙林靜。山泉風暖奏笙簧。山花雨過開雲錦。短棹桃溪，瘦藤蘭徑。獨來獨往乘幽興。韶光回首即成空，及時樂取逍遙性。
踏莎行
作者：張掄（宋）

人問山中，因何無暑。山堂恰在山深處。藤陰滿地走龍蛇，泉聲萬壑鳴風雨。且弄青松，休揮白羽。相逢況有煙霞侶。長天一任火雲飛，夜涼踏月相將去。
踏莎行
作者：張掄（宋）

秋入雲山，物情瀟灑。百般景物堪圖畫。丹楓萬葉碧雲邊，黃花千點幽巖下。已喜佳辰，更憐清夜。一輪明月林梢掛。松醪常與野人期，忘形共說清閒話。
踏莎行
作者：張掄（宋）

雪擁群峰，靜□□□。□□□□□居□。□□破殼慄黃香，柴□□□□□□。□□□□，□和衣倒。寂寥氣□□君好。□□□貴足人爭，山中恬淡能長保。
踏莎行
作者：張掄（宋）

割斷凡緣，心安神定。山中採藥修身命。青松林下茯苓多，白雲深處黃精盛。百味甘香，一身清淨。吾生可保長無病。八珍五鼎不須貪，葷羶濁亂人情性。
踏莎行
作者：張掄（宋）

身世浮漚，利名韁鎖。省來萬事都齊可。尋花時傍碧溪行，看雲獨倚青松坐。雲片飛飛，花枝朵朵。光陰且向閒中過。世間蕭散更何人，除非明月清風我。
朝中措
作者：張掄（宋）

吳松江影漾清輝。山遠翠光微。楊柳風輕日永，桃花浪暖魚肥。東來西往。隨情任性，本自無機。何事沙邊鷗鷺，一聲欸乃驚飛。
朝中措
作者：張掄（宋）

湖光染翠□□□。□□□□□。□愛江湖光景，不曾別做□□。□□□□，□□□□，□□儂家。醉臥水雲□□，□□□□□□。
朝中措
作者：張掄（宋）

碧波深處錦鱗游。波面小漁舟。不為來貪香餌，如何賺得吞鉤。緣蓑青箬，吾生自斷，終老汀洲。買斷一江風月，勝如千戶封侯。
朝中措
作者：張掄（宋）

沙明波淨小汀洲。楓落洞庭秋。紅蓼白蘋深處，晚風吹轉船頭。鱸魚釣得，銀絲旋鱠，白酒新篘。一笑月寒煙暝，人間萬事都休。
朝中措
作者：張掄（宋）

松江西畔水連空。霜葉舞丹楓。謾道金章清貴，何如蓑笠從容。有時獨醉，無人繫纜，一任斜風。不是蘆花惹住，幾回吹過橋東。
朝中措
作者：張掄（宋）

鳴榔驚起鷺鷥飛。山遠水瀰瀰。米賤茅柴酒美，霜清螃蟹螯肥。人生所貴，逍遙快意，此外皆非。卻笑東山太傅，幾曾夢見蓑衣。
朝中措
作者：張掄（宋）

午陰多處□□□。楊柳□□□。翠羽無情飛去，紅蕖有意□□。□□□□，□□□□，□□吾生。為報凌煙□□，□□□□□名。
朝中措
作者：張掄（宋）

紅塵光景事如何。擾擾利名多。若問儂家活計，扁舟小笠輕蓑。一尊美酒，一輪皓月，一弄山歌。選甚掀天白浪，未如人世風波。
朝中措
作者：張掄（宋）

蕭蕭蘆葉暮寒生。雪厭凍雲平。密灑一篷煙火，驚鴻飛起沙汀。收綸罷釣，空江有浪，短棹無聲。便是天然圖畫，何須妙手丹青。
朝中措
作者：張掄（宋）

慕名人似蟻貪羶。擾擾幾時閒。輸我吳松江上，一帆點破晴煙。青莎臥月，紅鱗薦酒，一醉陶然。此是人間蓬島，更於何處求仙。
菩薩蠻
作者：張掄（宋）

人間何處難忘酒。遲遲暖日群花秀。紅紫鬥芳菲。滿園張錦機。春光能幾許。多少閒風雨。一盞此時疏。非痴即是愚。
菩薩蠻
作者：張掄（宋）

人間何處難忘酒。小舟□□□楊柳。柳影蘸湖光。薰風拂□□。□□□□□。□□□□□。一盞此時傾。□□□□□。
菩薩蠻
作者：張掄（宋）

人間何處難忘酒。中秋皓月明如晝。銀漢洗晴空。清輝萬古同。涼風生玉宇。只怕雲來去。一盞此時遲。陰晴未可知。
菩薩蠻
作者：張掄（宋）

人間何處難忘酒。素秋令節逢重九。步屧繞東籬。金英爛漫時。折來驚歲晚。心與南山遠。一盞此時休。高懷何以酬。
菩薩蠻
作者：張掄（宋）

人間何處難忘酒。六花投隙瓊瑤透。火滿地爐紅。蕭蕭屋角風。飄搖飛絮亂。浩蕩銀濤卷。一盞此時乾。清吟可那寒。
菩薩蠻
作者：張掄（宋）

人間何處難忘酒。閉門永日無交友。何以樂天真。雲山發興新。聽風松下坐。趁蝶花邊過。一盞此時空。幽懷誰與同。
菩薩蠻
作者：張掄（宋）

人間何處難忘酒。□□□□□□鬥。不是慕榮華。惟愁月□□。□□□□□。□□□□□。一盞此時慳。□□□□□。
菩薩蠻
作者：張掄（宋）

人間何處難忘酒。山村野店清明後。滿路野花紅。一簾楊柳風。田家春最好。簫鼓村村鬧。一盞此時辭。將何樂聖時。
菩薩蠻
作者：張掄（宋）

人間何處難忘酒。興來獨步登巖岫。倚杖看雲生。時聞流水聲。山花明照眼。更有提壺勸。一盞此時斟。都忘名利心。
菩薩蠻
作者：張掄（宋）

人間何處難忘酒。水邊石上逢山友。相約老山林。幽居不怕深。浮名心已盡。傾倒都無隱。一盞此時無。交情何以舒。
訴衷情
作者：張掄（宋）

閒中一卷聖賢書。耽玩意□□。潛心要遊閫奧，須是下功夫。今何異，古何殊。本同途。若明性理，一點靈臺，萬事都無。
訴衷情
作者：張掄（宋）

閒中一片□□□。□□□□□。□□□澄秋水，明月夜□□。□□□，□□□。□□□。鶴長鳧短，前定難□，□□□□。
訴衷情
作者：張掄（宋）

閒中一畝小□□。臨水對遙岑。茅茨□□低小，竹徑要幽深。逢酒醉，遇花吟。日登臨。四時無限，好景良辰，莫負光陰。
訴衷情
作者：張掄（宋）

閒中一篆百花香。嫋嫋翠□□。低迴宛轉何似，行路繞羊腸。深竹戶，小山房。雅相當。清心默坐，燕寢無風，永日芬芳。
訴衷情
作者：張掄（宋）

閒中一戔甕頭春。養氣又頤神。莫教大段沈醉，只好帶微醺。心自適，體還淳。樂吾真。此懷何似，兀兀陶陶，太古天民。
訴衷情
作者：張掄（宋）

閒中一盞建溪茶。香嫩雨前芽。磚爐最宜石銚，裝點野人家。三昧手，不須誇。滿甌花。睡魔何處，兩腋清風，興滿煙霞。
訴衷情
作者：張掄（宋）

閒中一弄七絃琴。此曲少知音。多因淡然無味，不比鄭聲淫。松院靜，竹林深。夜沈沈。清風拂軫，明月當軒，誰會幽心。
訴衷情
作者：張掄（宋）

閒中一葉小漁舟。無線也無鉤。□□□雲深處，適性自遨遊。波渺渺，興悠悠。意休休。一船明月，一棹清風，換了封侯。
訴衷情
作者：張掄（宋）

閒中一覺日高眠。都沒利□□。黑甜自來無比，百計總輸先。花轉影，篆凝煙。意悠然。華胥何處，蝶化逍遙，此意誰傳。
訴衷情
作者：張掄（宋）

閒中一首醉時歌。此樂信無過。陽春自來寡和，誰與樂和。言不盡，意何多。且蹉跎。功名莫問，富貴休言，到底如何。
減字木蘭花
作者：張掄（宋）

五行顛倒。火裡栽蓮君莫□。□要東牽。引取青龍來西邊。一陽時候。□□溫溫光已透。消盡群陰。赫赤金丹色漸深。
減字木蘭花
作者：張掄（宋）

陰陽均配。□□□□□□□。□□□□。爭得靈苗不解□。□□□□。□□□□□□□。□是真鉛。只□□□□□□。
減字木蘭花
作者：張掄（宋）

至言妙道。□□□□□□□。□□□□。□是蓬萊頂上仙。歸根□□。□□□□方覆命。覆命常存。此事幽微好細論。
減字木蘭花
作者：張掄（宋）

神仙何處。若有宿緣須□□。□□□□。不在山林及市朝。丹爐休守。須信人人皆自有。此外非真。莫認凡砂與水銀。
減字木蘭花
作者：張掄（宋）

天機深遠。不遇真仙爭得見。欲下工夫。須是先尋偃月爐。抽添運用。火候不明□妄動。毫髮才差。只恐靈根□□芽。
減字木蘭花
作者：張掄（宋）

咽津納氣。鼎內須□□□□。□□□□。□□空鐺枉誤人。有真不□。□□□□□□□。□□修持。超出□□□□□。
減字木蘭花
作者：張掄（宋）

冥冥窈窕。□□□□□□□。□□□□。□□□□□□□。□□□□。□□□□□□□。□□□□。□□□□□□□。
減字木蘭花
作者：張掄（宋）

澄神靜慮。□□□□□□□。□□□□。□□□崙水滿池。無中養□。□□□□□□□。□□凡胎。五彩雲生鶴駕來。
減字木蘭花
作者：張掄（宋）

乾坤入手。談笑三關雲□□。□□□□。鬼駭神驚一黍光。逍遙宇內。□□□□□數外。功滿三千。獨跨斑麟入紫煙。
減字木蘭花
作者：張掄（宋）

還元返本。作用難明須細論。神氣□□。窈窕之中復混成。勤修不倦。直到無為功始見。此是天機。不遇真仙莫強知。
蝶戀花
作者：張掄（宋）

碧海沈沈西極遠。間訪□□，□□□□□。恰值群仙來閬苑。相將□□□□□。□□□□誰得見。五彩□□，□□□□□。□□□□□□□。人間幾度□□□。
蝶戀花
作者：張掄（宋）

□□□□□□□。□□□□，□□□□□。□影□□□□□。□□□□□□□。□□□□長不老。天□□□，□□□□□。□□□□□物表。廣寒宮殿□□□。
蝶戀花
作者：張掄（宋）

碧落浮黎光景異。瓊□□□，□□□□□。□有寶珠如黍米。天真□□□□□。□□□□憑玉幾。花雨霏霏，散入諸天□。□□□□傅妙旨。至今流演無終紀。
蝶戀花
作者：張掄（宋）

弱水茫茫三萬裡。遙望蓬萊，浮動煙霄外。若問蓬萊何處是。珠樓玉殿金鰲背。惟是飛仙能馭氣。霞袖飄搖，來往如平地。除□飛仙誰得至。只緣山在波濤底。
蝶戀花
作者：張掄（宋）

絕想凝真天地表。九□□□，□□□□□。行處旌幢參羽葆。五雲隨□□□□。□□神仙春不老。煙□□□，□□□□□。□□□□多與少。下窺海□□□□。
蝶戀花
作者：張掄（宋）

□□□□□□□。□□□□，□□□□□。□□□□□□□。□□□□□□□。□□□□□露採。□□□□，□□□□□。□□□□□□□。飄然直□□□□。
蝶戀花
作者：張掄（宋）

碧海靈桃花朵朵。阿母□□，□□□□□。作夜海風吹玉顆。分明□□□□□。□□□□苞已破。散液流□，馥郁□□□。□□三偷誰可那。如今先手還輸我。
蝶戀花
作者：張掄（宋）

莫笑一瓢門戶隘。任意遊行，出入俱無礙。玉殿珠宮都不愛。別藏大地非塵界。東海揚塵瓢不壞。寒暑□移，瑞日何曾改。一住如今知幾載。主人不老長春在。
蝶戀花
作者：張掄（宋）

清夜凝然□□□。□□□□，□□□□□。□界森羅星□□。□□□□□□□。□□□□縈碧霧。上□□□，□□□□□。□□□□□紫府。歸來□□□□□。
蝶戀花
作者：張掄（宋）

不假□□□□□。□□□□，□□□□□。□□□□□□□。□□□□□□□。□□□□□□□。□□□□，□□□□□。□□□□□□□。□□□□□□□。
鵲橋仙
作者：張掄（宋）

遠公連社，流傳圖畫，千古聲名獨在。後人多少繼遺蹤，到我便、失驚打怪。西方未到，官方先到，冤我白衣吃菜。龍華三會願相逢，怎敢學、他家二會。
春光好
作者：張掄（宋）

煙澹澹，雨濛濛。水溶溶。帖水落花飛不起，小橋東。翩翩怨蝶愁蜂。繞芳叢。戀餘紅。不恨無情橋下水，恨東風。
壺中天慢・念奴嬌
作者：張掄（宋）

洞天深處賞嬌紅，輕玉高張雲幕。國豔天香相競秀，瓊苑風光如昨。露洗妖妍，風傳馥郁，雲雨巫山約。春濃如酒，五雲臺榭樓閣。聖代道洽功成，一塵不動，四境無鳴柝。屢有豐年天助順，基業增隆山嶽。兩世明君，千秋萬歲，永享昇平樂。東皇呈瑞，更無一片花落。
水調歌頭
作者：侯置（宋）

曉霧散晴渚，秋色滿湘山。青鞋黃帽，忺與名士共躋攀。窈窕深林幽谷，詰曲危亭飛觀，俯首視塵寰。長嘯望天末，餘響下雲端。白鶴去，荒井在，汲清寒。醒然毛骨，浮丘招我御風還。拂拭蒼崖苔鮮，一寫胸中豪氣，渺渺洞庭寬。山鬼善呵護，千載照層巒。
水調歌頭
作者：侯置（宋）

涼吹送溪雨，落日散汀鷗。暮天空闊無際，層巘綠蛾浮。上印初辭藩寄，拂袖欣還故里，歸騎及中秋。倚杖飽山閣，回首翠微樓。一區宅，千里客，舊從遊。甘棠空有餘蔭，誰解挽公留。翰墨文章獨步，富貴功名餘事，當代仰風流。暫蠟登山屐，終作濟川舟。
水調歌頭
作者：侯置（宋）

湘水照秋碧，衡嶽際天高。繡衣玉節，清曉歡頌擁旌旄。本是紫庭樑棟，暫借雲臺耳目，驛傳小遊遨。五管與三楚，醲愛勝春醪。掃材槍，蘇耄倪，載弓櫜。遠民流戀，須信寰海待甄陶。坐享龜齡鶴算，穩佩金魚玉帶，常近赭黃袍。歲歲秋月底，沈醉紫檀槽。
水調歌頭
作者：侯置（宋）

天地孕衝氣，霜雪實嘉平。粹然經世材具，應為聖時生。妙處為仁受用。顛倒縱橫無壅。一笑泮春冰。袖手無一語，四海已傾情。紫巖老，遊戲事，悟誠明。當年夷夏高仰，玉振更金聲。家有淵騫高第。可但聞詩聞禮。衣缽要相承。周扆絢餘彩，商鼎味新羹。
浣溪沙
作者：范成大（宋）

白玉堂前綠綺疏。燭殘歌罷困相扶。問人春思肯濃無。夢裡粉香浮枕簟，覺來煙月滿琴書。個濃情分更何如。
朝中措
作者：范成大（宋）

東風半夜度關山。和雪到闌干。怪見梅梢未暖，情知柳眼猶寒。青絲菜甲，銀泥餅餌，隨分杯盤。已把宜春縷勝，更將長命題幡。
朝中措
作者：范成大（宋）

身閒身健是生涯。何況好年華。看了十分秋月，重陽更插黃花。消磨景物，瓦盆社釀，石鼎山茶。飽吃紅蓮香飯，儂家便是仙家。
朝中措
作者：范成大（宋）

系船沽酒碧簾坊。酒滿勝鵝黃。醉後西園入夢，東風柳色花香。水浮天處，夕陽如錦，恰似鱸鄉。中有憶人雙淚，幾時流到橫塘。
朝中措
作者：范成大（宋）

海棠如雪殿春餘。禽弄晚晴初。倦客長慚杜宇，佳辰且醉提壺。逍遙放浪，還他漁子，輸與樵夫。一棹何時歸去，扁舟終要江湖。
朝中措
作者：范成大（宋）

天容雲意寫秋光。木葉半青黃。珍重西風祛暑，輕衫早怯新涼。故人情分，留連病客，孤負輕觴。陌上千愁易散，尊前一笑難忘。
蝶戀花
作者：范成大（宋）

春漲一篙添水面。芳草鵝兒，綠滿微風岸。畫舫夷猶灣百轉。橫塘塔近依前遠。江國多寒農事晚。村北村南，穀雨才耕遍。秀麥連岡桑葉賤。看看嘗面收新繭。
南柯子・南歌子
作者：范成大（宋）

槁項詩餘瘦，愁腸酒後柔。晚涼團扇欲知秋。臥看明河銀影、界天流。鶴警人初靜，蟲吟夜更幽。佳辰只合算花籌。除了一天風月、更何求。
南柯子・南歌子
作者：范成大（宋）

悵望梅花驛，凝情杜若洲。香雲低處有高樓。可惜高樓、不近木蘭舟。緘素雙魚遠，題紅片葉秋。欲憑江水寄離愁。江已東流、那肯更西流。
南柯子・南歌子
作者：范成大（宋）

銀渚盈盈渡，金風緩緩吹。晚香浮動五雲飛。月姊妒人、顰盡一彎眉。短夜難留處，斜河欲淡時。半愁半喜是佳期。一度相逢、添得兩相思。
水調歌頭
作者：范成大（宋）

細數十年事，十處過中秋。今年新夢，忽到黃鶴舊山頭。老子箇中不淺，此會天教重見，今古一南樓。星漢淡無色，玉鏡獨空浮。斂秦煙，收楚霧，熨江流。關河離合，南北依舊照清愁。想見姮娥冷眼，應笑歸來雙鬢，空敞黑貂裘。釃酒問蟾兔，肯去伴滄洲。
水調歌頭
作者：范成大（宋）

萬里漢家使，雙節照清秋。舊京行遍，中夜呼禹濟黃流。寥落桑榆西北，無限太行紫翠，相伴過蘆溝。歲晚客多病，風露冷貂裘。對重九，須爛醉，莫牢愁。黃花為我，一笑不管鬢霜羞。袖裡天書咫尺，眼底關河百二，歌罷此生浮。惟有平安信，隨雁到南州。
西江月
作者：范成大（宋）

十月誰雲春小，一年兩見風嬌。雲英此夕度藍橋。人意花枝都好。百媚朝天淡粉，六銖步月生綃。人間霜葉滿庭皋，別有東風不老。
西江月
作者：范成大（宋）

北客開眉樂歲，東君著意華年。遮風藏雨晚雲天。應怕杏梢紅淺。不惜燈前放夜，從教雪後留寒。水晶簾箔萬花鈿。聽徹南樓曉箭。
鵲橋仙
作者：范成大（宋）

雙星良夜，耕慵織懶，應被群仙相妒。娟娟月姊滿眉顰，更無奈、風姨吹雨。相逢草草，爭如休見，重攪別離心緒。新歡不抵舊愁多，倒添了、新愁歸去。
宜男草
作者：范成大（宋）

籬菊灘蘆被霜後。嫋長風、萬重高柳。天為誰、展盡湖光渺渺，應為我、扁舟入手。橘中曾醉洞庭酒。輾雲濤、掛帆南鬥。追舊遊、不減商山杳杳，猶有人、能相記否。
宜男草
作者：范成大（宋）

舍北煙霏舍南浪。雪傾籬、雨荒薇漲。問小橋、別後誰過，惟有迷鳥羈雌來往。重尋山水問無恙。掃柴荊、土花塵網。留小桃、先試光風，從此芝草琅玕日長。
秦樓月・憶秦娥
作者：范成大（宋）

窗紗薄。日穿紅幔催梳掠。催梳掠。新晴天氣，畫簷聞鵲。海棠逗曉都開卻。小云先在闌干角。闌干角。楊花滿地，夜來風惡。
秦樓月・憶秦娥
作者：范成大（宋）

珠簾狹。捲簾春院花圍合。花圍合。晝長人靜，雙雙胡蝶。花前苦殢金蕉葉。瞢騰午睡扶頭怯。扶頭怯。閒愁無限，遠山斜疊。
秦樓月・憶秦娥
作者：范成大（宋）

香羅薄。帶圍寬盡無人覺。無人覺。東風日暮，一簾花落。西園空鎖鞦韆索。簾垂簾卷閒池閣。閒池閣。黃昏香火，畫樓吹角。
秦樓月・憶秦娥
作者：范成大（宋）

樓陰缺。闌干影臥東廂月。東廂月。一天風露，杏花如雪。隔煙催漏金虯咽。羅幃暗淡燈花結。燈花結。片時春夢，江南天闊。
秦樓月・憶秦娥
作者：范成大（宋）

浮雲集。輕雷隱隱初驚蟄。初驚蟄。鵓鳩鳴怒，綠楊風急。玉爐煙重香羅浥。拂牆濃杏燕支溼。燕支溼。花梢缺處，畫樓人立。
念奴嬌
作者：范成大（宋）

雙峰疊障，過天風海雨，無邊空碧。月姊年年應好在，玉闋瓊宮愁寂。誰喚痴雲，一杯為盡，夜氣寒無色。碧城凝望，高樓飄渺西北。腸斷桂冷蟾孤，佳期如夢，又把闌干拍。霧鬢風鬟相借問，浮世幾回今夕。圓缺晴陰，古今同恨，我更長為客。嬋娟明夜，尊前誰念南陌。
念奴嬌
作者：范成大（宋）

十年舊事，醉京花蜀酒，萬葩千萼。一棹歸來吳下看，俯仰心情今昨。強倚雕闌，羞簪雪鬢，老恐花枝覺。揩摹愁眼，霧中相對依約。聞道家宴團欒，光風轉夜，月傍西樓落。打徹梁州春自遠，不飲何時歡樂。沾惹天香，留連國豔，莫散燈前酌。襪塵生處，為君重賦河洛。
念奴嬌
作者：范成大（宋）

吳波浮動，看中流翻月，半江金碧。醉舞空明三萬頃，不管姮娥愁寂。指點瓊樓，憑虛有路，鯨背橫東極。水雲飄蕩，闌干千丈無力。家世回首滄洲，煙波漁釣，有鴟夷仙蹟。一笑閒身遊物外，來訪扁舟訊息。天上今宵，人間此地，我是風前客。濤生殘夜，魚龍驚聽橫笛。
念奴嬌
作者：范成大（宋）

水鄉霜落，望西山一寸，修眉橫碧。南浦潮生帆影去，日落天青江白。萬里浮雲，被風吹散，又被風吹積。尊前歌罷，滿空凝淡寒色。人世會少離多，都來名利，似蠅頭蟬翼。贏得長亭車馬路，千古羈愁如織。我輩情鍾，匆匆相見，一笑真難得。明年誰健，夢魂飄蕩南北。
念奴嬌
作者：范成大（宋）

湖山如畫，系孤篷柳岸，莫驚魚鳥。料峭春寒花未遍，先共疏梅索笑。一夢三年，松風依舊，蘿月何曾老。鄰家相問，這回真個歸到。綠鬢新點吳霜，尊前強健，不怕衰翁號。賴有風流車馬客，來覓香雲花島。似我粗豪，不通姓字，只有銀瓶倒。奔名逐利，亂帆誰在天表。
惜分飛
作者：范成大（宋）

易散浮雲難再聚。遮莫相隨百步。誰喚行人去。石湖煙浪漁樵侶。重別西樓腸斷否。多少悽風苦雨。休夢江南路。路長夢短無尋處。
夢玉人引
作者：范成大（宋）

送行人去，猶追路、再相覓。天末交情，長是合堂同席。從此尊前，便頓然少個，江南羈客。不忍匆匆，少駐船梅驛。酒斟雖滿，尚少如、別淚萬千滴。欲語吞聲，結心相對嗚咽。冬火悽清，笙歌無顏色。從別後，盡相忘，算也難忘今夕。
夢玉人引
作者：范成大（宋）

共登臨處，飄風袂、倚空碧。雨捲雲飛，長有桂娥看客。簫鼓生春，遍錦城如畫，雪山無色。一夢才成，恍天涯南北。舞餘歌罷，料宣華、回首盡陳跡。萬里秦吳，有情應問訊息。我欲歸耕，如何重來得。故人若望江南，且折梅花相憶。
如夢令
作者：范成大（宋）

罨畫屏中客住。水色山光無數。斜日滿江聲，何處撐來小渡。休去。休去。驚散一舟鷗鷺。
如夢令
作者：范成大（宋）

兩兩鶯啼何許。尋遍綠陰濃處。天氣潤羅衣，病起卻忺微暑。休雨。休雨。明日榴花端午。
菩薩蠻
作者：范成大（宋）

小軒今日開窗了。揉藍染碧綠階草。簷佩可憐風。杏梢煙雨紅。飄零歡事少。鬢點吳霜早。天色不愁人。眼前無限春。
菩薩蠻
作者：范成大（宋）

雪林一夜收寒了。東風恰向燈前到。今夕是何年。新春新月圓。綺叢香霧隔。猶記疏狂客。留取縷金旛。夜蛾相併看。
菩薩蠻
作者：范成大（宋）

黃梅時節春蕭索。越羅香潤吳紗薄。絲雨日曨明。柳梢紅未晴。多愁多病後。不識會中酒。愁病送春歸。恰如中酒時。
臨江仙
作者：范成大（宋）

羽扇綸巾風嫋嫋，東廂月到薔薇。新聲誰喚出羅幃。龍鬚將笛繞，雁字入箏飛。陶寫中年須個裡，留連月扇雲衣。周郎去後賞音稀。為君持酒聽，那肯帶春歸。
臨江仙
作者：范成大（宋）

萬事灰心猶薄宦，塵埃未免勞形。故人相見似河清。恰逢梅柳動，高興逐春生。卜晝匆匆還卜夜，仍須月墜河傾。明年我去白鷗盟。金閨三玉樹，好問紫霄程。
減字木蘭花
作者：范成大（宋）

玉煙浮動。銀闋三山連海凍。翠袖闌干。不怕樓高酒力寒。雙松凍折。忽憶衰翁容易別。想見鷗邊。壓損年時小釣船。
減字木蘭花
作者：范成大（宋）

折殘金菊。棖子香時新酒熟。誰伴芳尊。先問梅花借小春。道人破戒。染酒題詩金鳳帶。愁病相關。不似年時酒量寬。
減字木蘭花
作者：范成大（宋）

波嬌鬢嫋。中隱堂前人意好。不奈春何。拚卻輕寒透薄羅。翦梅新曲。欲斷還聯三疊促。圍坐風流。饒我尊前第一籌。
減字木蘭花
作者：范成大（宋）

枕書睡熟。珍重月明相伴宿。寶鴨金寒。香滿圍屏宛轉山。雞人聲杳。瑤井玉繩相對曉。黯淡窗紗。卻下風簾護燭花。
減字木蘭花
作者：范成大（宋）

臘前三白。春到西園還見雪。紅紫花遲。借作東風萬玉枝。歸田計決。麥飯熟時應快活。身在高樓。心在山陰一葉舟。
鷓鴣天
作者：范成大（宋）

休舞銀貂小契丹。滿堂賓客盡關山。從今嫋嫋盈盈處，誰復端端正正看。模淚易，寫愁難。瀟湘江上竹枝斑。碧雲日暮無書寄，寥落煙中一雁寒。
鷓鴣天
作者：范成大（宋）

盪漾西湖采綠蘋。揚鞭南埭袞紅塵。桃花暖日茸茸笑，楊柳光風淺淺顰。章貢水，鬱孤雲。多情爭似桂江春。崔徽卷軸瑤姬夢，縱有相逢不是真。
鷓鴣天
作者：范成大（宋）

嫩綠重重看得成。曲欄幽檻小紅英。酴醿架上蜂兒鬧，楊柳行間燕子輕。春婉娩，客飄零。殘花淺酒片時清。一杯且買明朝事，送了斜陽月又生。
鷓鴣天
作者：范成大（宋）

壓蕊拈鬚粉作團。疏香辛苦顫朝寒。須知風月尋常見，不似層層帶雪看。春髻重，曉眉彎。一枝斜並縷金旛。酒紅不解東風凍，驚怪釵頭玉燕乾。